'Een koeël, een Amerikaner', dreunsing dit buite Amerikaanse ambassade in Pta
Maklikste viskoekies (Foto: Verskaf)
Soms is dit die eenvoudigste bestanddele wat die lekkerste ete word. My gesin is dol oor hierdie maklike viskoekies en ek maak sommer uit die staanspoor 'n dubbele mengsel, sodat daar vir die volgende dag se kosblikke ook iets gereed is. Ons eet dit graag met mielies aan die stronk of klein aartappeltjies in die skil en 'n lekker groot slaai – koningskos!
Met vol skedules en besige dae is ons almal op soek na resepte wat vinnig, bekostigbaar en maklik is om te maak. As dit boonop 'n gesinsgunsteling word, is dit 'n ekstra bonus. 'n Blikkie vis kan met hierdie resep vinnig in 'n heerlike ete omtower word en dis 'n ideale manier om iewers in die week ook vis te eet, want dis regtig gesond. Sardyne is 'n uitstekende bron van proteïen en boonop is die sagte graatjies baie ryk aan kalsium en druk maklik fyn. Sowel sardyne as sardientjies is van die olierige tipes vis en dus ryk aan gesonde omega 3-vette. Nog meer rede om dit gereeld in ons etes in te sluit. Jy weet mos jou ma het altyd gesê: vis maak jou slim. Nou weet jy hoekom.
Lewer 25 koekies
1 x 400 g-blik sardyne in tamatiesous
2 wortels, grofgerasper
60 ml (¼ k) steengemaalde volkoringmeel
125 ml (½ k) rou hawermout
60 ml (¼ k) blatjang of tamatiesous
60 ml (¼ k) gekapte vars kruie, soos Italiaanse pietersielie en koljander
15-30 ml (1-2 e) olyf- of avokado-olie vir braai
Plaas die vis met die sous in die blik in 'n groot mengbak en druk dit fyner met 'n vurk.
Roer die res van die bestanddele, behalwe die olie, by en meng goed deur. Die beslag is redelik loperig. Geur na smaak.
Verhit 'n dun lagie olie oor matige hitte in 'n braaipan ('n AMC 28 cm Chef's Pan werk uitstekend). Skep lepelsvol van die mengsel in die pan en braai vir 3-5 minute tot goudbruin aan die onderkant en effens gestol bo-op. Draai om en braai nog 'n paar minute of tot goudbruin en gaar.
Dreineer op kombuispapier en herhaal met die res van die mengsel en nog olie, soos benodig. Hou die viskoekies warm.
Sit vir aandete met slaai en groente van jou keuse voor. Of laat heeltemal afkoel en hou dit vir kosblikke.
Gebruik sardientjies, in plaas van sardyne, as julle lief is daarvoor. Gebruik dieselfde hoeveelheid vis (sowat 3 x 120 g-blikkies) met die vloeistof. As die mengsel te droog is, voeg nog 'n eier of 'n bietjie water by.
Ai toggie, "steengemaalde volkoringmeel"? Ons is twee ek hou nie sulke in my huis en kan nie sulker bestanddele net vir nou en dan koop nie. Wat anders kan mens koop/gebruik in die plek van dit?
Patrys · 2 jare gelede
Ek is seker jy kan gewone meel insit. Dis om dit te bind. So enige meel sal werk. Ek gebruik hawersemels ipv meel – maar jy sal dit ook nie sommer net aanhou in jou huis as jy dit nie gereeld gebruik nie. So enige meel sou ek sê
..en dan nog vingerfoute ook. SULKE nie sulker en "bestanddele ook uitgelaat – vinges vinniger as brein of so-iets
aaarg "vingers" nei vinges. Ek gee op, dis nie my dag nie!
JL · 2 jare gelede
Hi E.K jy kan bruismeel gebruik werk net so goed. Pas die resep aan met wat jy het. Ek gebruik ook oorskiet rys ipv havemout.
HM · 2 jare gelede
Jy kan beslis gewone meel ook gebruik, beide koekmeel of volkoringmeel sal werk. Selfs die rysmiddel in bruismeel sal nie 'n verskil maak nie. Geniet die resep.